
Τρίτη, 25 Αυγούστου 2026

ΔΕΛΤΙΟ ΤΥΠΟΥ

Θάνατος αλλοδαπής στη Νάξο – Θάνατος λουομένων στον Ωρωπό και στη Σκάλα Αταλάντης – Τροχαίο ατύχημα με τραυματισμό στον Πειραιά – Παροχή συνδρομής σε πνευστή λέμβο με 2 επιβαίνοντες στα Χανιά

Τις μεσημβρινές ώρες σήμερα, ενημερώθηκε η Λιμενική Αρχή της Νάξου για την ανάσυρση 69χρονης αλλοδαπής (υπηκόου Η.Π.Α.) χωρίς τις αισθήσεις της, από τη θαλάσσια περιοχή «ΠΕΖΟΥΛΙΑ» στο Κάτω Κουφονήσι. 
Συγκεκριμένα, η 69χρονη συμμετείχε σε περιηγητικό πλου με επιβατηγό-τουριστικό (Ε/Γ-Τ/Ρ) σκάφος και κατά τη διάρκεια θαλάσσιου λουτρού, εντοπίστηκε να επιπλέει αναίσθητη. Άμεσα το πλήρωμα του σκάφους ανέσυρε τη γυναίκα στην ακτή, όπου της παρασχέθηκαν οι πρώτες βοήθειες, με αρνητικό αποτέλεσμα. Στη συνέχεια, η 69χρονη μεταφέρθηκε με ιδιωτικό ταχύπλοο σκάφος στο λιμάνι του Άνω Κουφονησίου και διακομίστηκε με ασθενοφόρο του ΕΚΑΒ στο Πολυδύναμο Περιφερειακό Ιατρείο Κουφονησίου, όπου διαπιστώθηκε ο θάνατός της. 
Προανάκριση διενεργείται από το Λιμεναρχείο Νάξου, ενώ παραγγέλθηκε η διενέργεια νεκροψίας-νεκροτομής από την Ιατροδικαστική Υπηρεσία Πειραιά.
*****

Τις μεσημβρινές ώρες σήμερα, ενημερώθηκε η Λιμενική Αρχή του Ωρωπού ότι μια 65χρονη ημεδαπή ανασύρθηκε χωρίς τις αισθήσεις της, από τη θαλάσσια περιοχή Αγίου Κωνσταντίνου Ωρωπού Αττικής. Η 65χρονη μεταφέρθηκε με ασθενοφόρο όχημα του ΕΚΑΒ στο τοπικό ιατρείο Σκάλας, όπου διαπιστώθηκε ο θάνατός της. Από το Α' Λιμενικό Τμήμα Ωρωπού του Κεντρικού Λιμεναρχείου Χαλκίδας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Αθηνών.

*****
Τις μεσημβρινές ώρες σήμερα, ενημερώθηκε η Λιμενική Αρχή της Σκάλας Αταλάντης ότι ένας 93χρονος ημεδαπός ανασύρθηκε χωρίς τις αισθήσεις του, από την παραλία «ΤΡΑΓΑΝΑ» Φθιώτιδας. Ο 93χρονος μεταφέρθηκε με ασθενοφόρο όχημα του ΕΚΑΒ στο Κέντρο Υγείας Αταλάντης, όπου διαπιστώθηκε ο θάνατός του. Από το Γ' Λιμενικό Τμήμα Σκάλας Αταλάντης του Λιμεναρχείου Στυλίδας που διενεργεί την προανάκριση, παραγγέλθηκε η διενέργεια νεκροψίας-νεκροτομής.


*****
Τις μεσημβρινές ώρες σήμερα, σημειώθηκε τροχαίο ατύχημα στην περιοχή του κεντρικού λιμένα Πειραιά, όταν Ι.Χ.Ε. όχημα με έναν 25χρονο ημεδαπό οδηγό, συγκρούστηκε με δίκυκλο όχημα που οδηγούσε 31χρονος ημεδαπός. Αποτέλεσμα της σύγκρουσης ήταν ο τραυματισμός του 31χρονου, ο οποίος παρελήφθη από ασθενοφόρο όχημα του ΕΚΑΒ και διακομίστηκε στο «410»Γενικό Νοσοκομείο Αθηνών, για παροχή ιατρικής περίθαλψης.
Από το Ά Λιμενικό Τμήμα Τζελέπη του Κεντρικού Λιμεναρχείου Πειραιά που διενεργεί την προανάκριση, συνελήφθη ο 25χρονος για παράβαση του άρθρου 314 του Π.Κ. “Σωματική βλάβη από αμέλεια”.

*****
Τις απογευματινές ώρες σήμερα, ενημερώθηκε η Λιμενική Αρχή των Χανίων για την παροχή συνδρομής σε μία παρασυρόμενη μικρή πνευστή λέμβο, με δύο επιβαίνοντες ηλικίας 16 και 17 ετών, στη θαλάσσια περιοχή της παραλίας ¨ΚΥΑΝΗ ΑΚΤΗ¨ Δήμου Αποκορώνου. Αμέσως, για την περιοχή αναχώρησε ένα Περιπολικό όχημα Λ.Σ.-ΕΛ.ΑΚΤ. από ξηράς, το ταχύπλοο σκάφος Τ.Χ. 1447, καθώς και ο ναυαγοσώστης της περιοχής, με χρήση σωστικής σανίδας. Με τη συνδρομή του ναυαγοσώστη και του «ΑΝΔΡΙΑΝΑ», οι επιβαίνοντες μεταφέρθηκαν με ασφάλεια στην ακτή, καλά στην υγεία τους.

